ტვინ პიქსი (ეპიზოდების სია)
ამერიკული დრამატული ტელესერიალ „ტვინ პიქსის“ პრემიერა გაიმართა 1990 წლის 8 აპრილს, ABC Network-ზე. ჩვენება 1991 წლის 10 ივნისს დასრულდა. სერიალის შემქმნელები არიან დევიდ ლინჩი და მარკ ფროსტი. იგი მოიცავს 30 ეპიზოდს და 2 სეზონს. ორიგინალური პილოტი და მეორე სეზონის პირველი ეპიზოდი ერთსაათიანებია, ხოლო დანარჩენი ეპიზოდების ხანგრძლივობა 45 წუთამდეა. ABC-მ სერიალის წარმოება შეაჩერა მეორე სეზონის დაბალი რეიტინგის გამო. 2001 და 2007 წელს გამოვიდა სერიალის ორივე სეზონის DVD ვერსიები. სრული კომპლექტი, „The Definitive Gold Box Edition“, გაყიდვაში 2007 წლის 30 ოქტომბერს გამოჩნდა, სხვა დამატებითი ვიდეოებით. სრული სერიალი (ისევე, როგორც ფილმი „ტვინ პიქსი: მომყევი, ცეცხლო“) Blu-ray-ზე, კიდევ უფრო მეტ მასალასთან ერთად, 2014 წლის 29 ივლისში გამოვიდა. სერიალის მთავარი პერსონაჟია დეილ კუპერი, გამოძიების ფედერალური ბიუროს სპეციალური აგენტი, რომელიც ჩადის გამოგონილ ქალაქ ტვინ პიქსში (ვაშინგტონის შტატი), რათა გამოიძიოს სკოლის მოსწავლე ლორა პალმერის იდუმალებით მოცული მკვლელობა. სრულმეტრაჟიან ფილმში „ტვინ პიქსი: მომყევი, ცეცხლო“ მოთხრობილია იმ მოვლენების შესახებ, რომლებიც ამ გამოძიებას წინ უსწრებდნენ. ფილმი 1992 წლის 28 აგვისტოს გამოვიდა. სერიალის პერსონაჟების როლებს ასრულებენ: კაილ მაკლაქლენი (დეილ კუპერი), მაიკლ ონტკინი (შერიფი ჰარი ს. ტრუმენი), მედხენ ამიკი (შელი ჯონსონი), დენა ეშბრუკი (ბობი ბრიგზი), რიჩარდ ბაიმერი (ბენჯამინ ჰორნი), ლარა ფლინ ბოილი (დონა ჰეიუორდი), შერილინ ფენი (ოდრი ჰორნი), უორენ ფროსტი (ექიმი უილ ჰეიუორდი), პეგი ლიპტონი (ნორმა ჯენინგზი), ჯეიმზ მარშალი (ჯეიმზ ჰარლი), ევერეტ მაკგილი (დიდი ედ ჰარლი), ჯეკ ნენსი (პიტ მარტელი), კიმი რობერტსონი (ლუსი მორანი), რეი უაიზი (ლილანდ პალმერი), ჯოან ჩენი (ჯოზი პაკარდი) და პაიპერ ლორი (კეთრინ მარტელი). 2015 წლის 6 ოქტომბერს დადასტურდა, რომ სერიალი გაგრძელდებოდა Showtime-ზე. მისი პრემიერა გაიმართა 2017 წლის 21 მაისს. სეზონში შედის 18 ეპიზოდი.